अब मैले त यो कोशी ब्यारेजको कुरा होइन कोशी उच्च ड्याम बन्नु पर्छ भन्ने मान्यता राख्दै आएको छु । यस्तै चाहना भारतको पनि छ । चतरादेखि माथि पहाडमै अग्लो बाँध बाँध्ने र त्यसबाट बिजुली, पर्यटन, सिंचाई, माछा पालन गर्नु पर्छ । पहाडमा कोशीको पानी जम्मा गर्दा कति ठूलो जलाशय बन्छ आफै अनुमान गर्दा भइहाल्यो । मानिसहरुलाई शंका छ कि भूकम्प आउँदा ड्याम भत्कियो भने के गर्ने ? खासमा भूकम्पले आजसम्म संसारका कुनै आधुनिक ड्याम भत्काएको छैन । यसको चिन्ता लिनै परेन ।अब नेपालमा डुबान किन भयो यसपटक त ? यसको खासमा उत्तर दक्षिणका अग्ला सडकहरु, ति सडक जोडने लिंक सडकहरु, तिनका पनि सहायक सडकहरुका कारण पानी जमेको हो । अर्को भारतले आफ्नो भूमिमा अवैध रुपमा अन्तर्राष्ट्रिय कानुनको उल्लंघन गरेर बाँध बनाएको छ । यस्ता बाँध दुइ दर्जन छन् । यसका कारण पनि नेपालमा डुबान हुन्छ । यो मामिला गम्भीर हो । नेपालले कुटनीतिक पहल गरेर भारतका अवैध बाँध हटाउन लगाउनु पर्छ ।
